РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/210-23

17. октобар 2023. године

Б е о г р а д

ЗАПИСНИК

36. СЕДНИЦЕ ОДБОРА ЗА ФИНАНСИЈЕ,
РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 16. И 17. ОКТОБРА 2023. ГОДИНЕ У ДОЊЕМ МИЛАНОВЦУ

Првог дана, 16. октобра, седница је почела у 12,05 часова.

Седницом је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Мирослав Кондић, Светлана Милијић, Никола Радосављевић,Тијана Давидовац, Ненад Митровић, Војислав Вујић, Драган М. Марковић и Розалија Екрес.

Седници су присуствовали заменици чланова Одбора: Зоран Стојановић (заменик Верољуба Стевановића) и Ђорђе Станковић (заменик Мирослава Алексића).

Седници нису присуствовали чланови Одбора: Александра Томић, Душан Бајатовић, Владимир Обрадовић, Бојана Букумировић и Небојша Зеленовић , нити њихови заменици.

На позив председника Одбора, седници су присуствовали: др Душко Пејовић, председник Савета Државне ревизорске институције и генерални државни ревизор, Невенка Бојанић, Љиљана Димитријевић и Маријана Симовић, чланови Савета Државне ревизорске институције , Жељко Мотић и Драган Голубовић,врховни државни ревизори и Мира Отовић, државни ревизор.

На позив председника Одбора, седници су присуствовали и представници Општине Мајданпек: Драган Поповић, председник Општине Мајданпек, Љиља Васиљевић, начелник општинске управе Мајданпек, Гордана Николић, начелник Одељења за финансије, буџет и трезор општинске управе Мајданпек и Лидија Бинђеско, шеф Одељења за урбанизам, грађевинарство,стамбено комуналне и инспекцијске послове општинске управе Мајданпек; и представници УНДП-а : Ненад Гршић и Донка Бановић.

Пре преласка на рад по утврђеним тачкама дневног реда, председник Одбора је подсетио чланове и заменике чланова Одбора да се одржавањем ове седнице у Доњем Милановцу, односно ван седишта Народне скупштине, испуњава обавеза која произилази из Акционог плана за спровођење владиног Програма реформе управљања јавним финансијама, а то је обавеза да овај одбор размотри извештаје ДРИ о обављеним ревизијама појединих корисника јавних средстава.

На предлог председника, Одбор је једногласно (11 гласова за) одлучио да се дневни ред допуни са тачком дневног реда која ће се разматрати као пета тачка дневног реда а која гласи: 5. Доношење Одлуке о организовању јавног слушања на тему: „ Представљање Предлога закона о буџету Републике Србије за 2024. годину и Предлога закона о завршном рачуну буџета Републике Србије за 2022. годину.“

 На предлог председника , Одбор је једногласно (11 гласова за ) утврдио следећи дневни ред у целини:

Д н е в н и р е д:

1. Представљање ревизорских извештаја корисника јавних средстава- општина Мајданпек:

 - Извештај о ревизији правилности пословања општине Мајданпек у делу који се односи на јавне набавке за 2019. и 2020. годину и дотације невладиним организацијама за 2020. годину, код директних корисника буџетских средстава (број 400-2450/21 од 24. децембра 2021. године);

 - Извештај о ревизији сврсисходности пословања – „Управљање националним парковима у Републици Србији“ из 2021. године (број 400-2306/21 од 13. децембра 2021. године);

 - Извештај о ревизији финансијских извештаја Јавног комуналног предузећа за производњу и дистрибуцију топлотне енергије „Мајданпек“, Мајданпек за 2018. годину (број 400-2398/19 од 20. септембра 2019. године);

 2. Разматрање обједињеног извештаја о ревизијама правилности и сврсисходности пословања – „Правилност и ефикасност поступака јавних набавки у установама ученичког стандарда“ (број 400-1184/23 од 16. јуна 2023. године);

 3. Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторског извештаја за 2022. годину- Сектор број 3 Државне ревизорске институције и препорука за измене важећих закона на основу информација до којих се дошло у поступку обављања ревизије;

 4. Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторског извештаја за 2022. годину- Сектор број 4 Државне ревизорске институције и препорука за измене важећих закона на основу информација до којих се дошло у поступку обављања ревизије.

 5. Доношење Одлуке о организовању јавног слушања на тему: „ Представљање Предлога закона о буџету Републике Србије за 2024. годину и Предлога закона о завршном рачуну буџета Републике Србије за 2022. годину.“

Пре преласка на рад по утврђеним тачкама дневног реда, Одбор је једногласно (11 гласова за) , усвојио Записник са 35.седнице Одбора, без примедби.

 На предлог председника, Одбор је једногласно (11 гласова за) одлучио да обави заједнички јединствени претресо тачкама 3. и 4. дневног реда.

У наставку седнице, председник Одбора Верољуб Арсић дао је реч Драгану Поповићу, председнику Општине Мајданпек.

Драган Поповић , председник Општине Мајданпек у кратким цртама упознао је чланове Одбора са радом општине Мајданпек. Истакао је да је Општина Мајданпек захваљујући доласку компаније Зиђин у последњих пет година повећала буџет који тренутно износи нешто више од две милијарде динара а што је резултирало и прелазак општине Мајданпек из четврте у другу групу по развијености општина у Србији.Такође, после Београда, Бора и Новог Сада, општина Мајданпек тренутно заузима четврто место по висини просечних примања.

**Прва тачка дневног реда:** Представљање ревизорских извештаја корисника јавних средстава - општина Мајданпек

Др Душко Пејовић, председник Савета ДРИ и генерални државни ревизор, представио је Извештај о ревизији правилности пословања Општине Мајданпек у делу који се односи на јавне набавке за 2019. и 2020. годину и дотације невладиним организацијама за 2020. годину, код директних корисника буџетских средстава.

 Представљајући овај извештај, нагласио је да су Општини Мајданпек у поступку ревизије правилности пословања у делу који си односи на јавне набавке , утврђене следеће неправилности: да је извршена набавка добара, радова и услуга у вредности од 15,4 милиона динара без претходно спроведеног поступка јавне набавке; утврђене су неправилности приликом спровођења поступка јавних набавки чија уговорена вредност износи 538,3 милиона динара као и да је општина извршила расходе на име дотација невладиним организацијама у износу од 1,5 милиона динара супротно законским прописима и интерним актима. За утврђене неправилности су дате су укупно 24 препоруке од чега 10 препорука првог приоритета и 14 препорука другог приоритета где је по свих 10 препорука првог приоритета поступљено док је код препорука другог приоритета поступљено по 12 датих препорука , по једној препоруци је делимично поступљено и по једној није поступљено уопште.

У наставку, председник Савета ДРИ и генерални државни ревизор, представио је и Извештај о ревизији сврсисходности пословања „Управљање националним парковима у Републици Србији“ из 2021. године, као и Извештај о ревизији финансијских извештаја Јавног комуналног предузећа за производњу и дистрибуцију топлотне енергије „Мајданпек“, Мајданпек, за 2018. годину.

Представљајући извештаје о ревизији сврсисходности пословања „Управљање националним парковима у Републици Србији“ из 2021. године, др Душко Пејовић је истакао да је циљ ревизије био да се утврди да ли се ефикасно управља националним парковима у Републици Србији. Општини Мајданпек су за ЈП „Национални парк Ђердап“ дате четири препоруке а кључна порука ревизије је да је потребно унапредити систем управљања националним парковима кроз ефикаснији рад чуварске службе и надлежних инспекција као и кроз бољу координацију и сарадњу надлежних субјеката.

Представљајући Извештај о ревизији финансијских извештаја Јавног комуналног предузећа за производњу и дистрибуцију топлотне енергије „Мајданпек“, Мајданпек, за 2018. годину, генерални државни ревизор је рекао да је о финансијским извештајима овог предузећа дато мишљење са резервом. Дато је укупно 15 препорука: 8 првог приоритета и 7 другог приоритета. Предузеће је доставило одазивни извештај где је по свих 7 препорука другог приоритета поступљено док је код препорука првог приоритета поступљено по 7 датих препорука а по1 препоруци није поступљено уопште.

Дискусије по овој тачки дневног реда није било.

**Друга тачка дневног реда:** Разматрање обједињеног извештаја о ревизијама правилности и сврсисходности пословања – „Правилност и ефикасност поступака јавних набавки у установама ученичког стандарда“

 Државни ревизор Мира Отовић представила је Обједињени извештај о ревизијама правилности и сврсисходности пословања – „Правилност и ефикасност поступака јавних набавки у установама ученичког стандарда“, који је ДРИ објавила у 2023. години. Она је истакла да је поступком ревизије обихваћно девет субјеката односно домова ученика средњих школа. Готово сви домови ученика средњих школа су у циљу обезбеђивања веће конкуренције у поступцима ЈН обликовали предмет набавке по партијама за стандардне набавне категорије које набављају сваке године (намирнице, средства за одржавање хигијене, услуге текућег одржавања), осим једног дома ученика који није обликовао набавку намирница и услуга на партије, што је утицало на обезбеђење конкуренције у овим поступцима. Државна ревизорска институција је, након спроведене ревизије правилности и сврсисходности пословања у делу јавних набавки, одговорним лицима домова ученика средњих школа дала укупно 71 препоруку.

Дискусије по овој тачки дневног реда није било.

Седница је прекинута у 13,55 часова

\* \* \*

Другог дана, 17.октобра 2023. године седница је почела у 10,00 часова.

У наставку седнице, одржана је Трећа седница Пододбора за разматрање извештаја о обављеним ревизијама Државне ревизорске институције.

Седницом Пододбора председавала је Розалија Екрес,члан Пододбора.

Седници је присуствовала члан Пододбора Светлана Милијић.

Председавајућа је констатовала да на седници Пододбора не постоји кворум за одлучивање па је седница Пододбора одржана је у складу са чланом 72. Пословника Народне скупштине као тематска седница.

Предложени дневни ред седнице Пододбора био је 1. Разматрање секторских извештаја Државне ревизорске институције:

* Сектора број 3 за 2022. годину;
* Сектора број 4 за 2022. годину.

Жељко Мотић, врховни државни ревизор, представио је Извештај о раду Сектора број 3 Државне ревизорске институције за 2022. годину.

Сектор број 3 је у 2022. години спроводио ревизије финансијских извештаја, ревизије правилности пословања, ревизије сврсисходности пословања, издао послеревизионе извештаје и ревизије одазивних извештаја. Субјекти ревизије Сектора број 3 биле су организације обавезног социјалног осигурања (ревизија ових организација се по закону ради сваке године), корисници средстава Републичког фонда за здравствено осигурање, Министарство здравља, Министарство за рад, запошљавање, борачка и социјална питања и његови индиректни корисници, док је од 2022. године субјект ревизије овог Сектора и Министарство за бригу о породици и демографију.

Врховни државни ревизор истакао је да је предмет ревизија Сектора број 3 у 2022. години било 100 ревизорских производа од чега: 20 извештаја о ревизији финансијских извештаја , 28 извештаја о ревизији правилности пословања, 2 извештаја о ревизији сврсисходности пословања, 1 извештај о ревизији одазивних извештаја и 49 послеревизиона извештаја. Код ревизије финансијских извештаја изражено је 8 немодификованих (позитивних) мишљења и 12 модификованих ( мишљења са резервом). Такође, субјектима ревизије су дате 232 препорука.

Код ревизија правилности пословања дато је 28 закључака о правилности пословања. Ревизије правилности пословања рађене су за три теме: Набавке добара, услуга и радова у 2020. и 2021. години и расходи за запослене у 2021. години, Једнократне новчане помоћи у 2021. години и набавке добара, услуга и радова у 2020. и 2021. години и Спровођење предузетих мера за исправљање неправилности откривених у ревизијама финансијских извештаја и правилности пословања у ранијим годинама.Субјектима ревизије су дате 373 препоруке.

 Такође, извршене су две ревизије сврсисходности на теме: “ Ефикасност расподеле и коришћења наменских трансфера у социјалној заштити’’ и “ Ефикасност наплате пружених услуга хитне медицинске помоћи”. Након спроведених ревизија дато је укупно 23 препоруке: 10 препорука се односи на ревизију “ Ефикасност расподеле и коришћења наменских трансфера у социјалној заштити’’док се 5 препорука односи на “Ефикасност наплате пружених услуга хитне медицинске помоћи” У 2022. години, 49 субјеката који су били ревидирани током 2021. и 2022. године, у складу са датим роковима за отклањање утврђених неправилности су достављали ДРИ послеревизионе извештаје.

Драган Голубовић, врховни државни ревизор, представио је Извештај о раду Сектора број 4 Државне ревизорске институције за 2022. годину.

Врховни државни ревизор је истакао да је предмет ревизија Сектора број 4 било 154 ревизорских производа од чега: 21 извештај о ревизији финансијских извештаја за 2021. годину, 23 извештаја о ревизији правилности пословања за 2020. и 2021. годину, 11 извештаја о ревизији финансијских извештаја и правилности пословања за 2021. годину, 4 извештаја о ревизији сврсисходности пословања, 20 извештаја о ревизији одазивних извештаја и 75 послеревизиона извештаја. Код ревизије финансијских извештаја изражена су 3 немодификована (позитивна) мишљења и 18 модификованих мишљења (16 мишљења са резервом и 2 негативна мишљења), док су код ревизија финансијских извештаја и правилности пословања изражена 2 немодификована (позитивна) и 9 модификованих мишљења (мишљења са резервом) на финансијске извештаје и 3 немодификована (позитивна) мишљења и 8 модификованих мишљења (мишљења са резервом) на правилност пословања. Урађене су четири ревизије сврсисходности на теме:” Управљање индустријским отпадним водама”, “Ефикасност успостављања интерне финансијске контроле у јавним предузећима и друштвима капитала која обављају делатност од општег интереса”,”Управљање индустријским отпадним водама”,“Управљање биомасом као обновљивим извором енергије”и” Унапређење бициклистичког саобраћаја”. Дато је укупно 484 препорука за све спроведене ревизије.

Врховни државни ревизор указао је да је ДРИ на основу налаза из извештаја о ревизијама Сектора број 4, поднела укупно 20 пријава од чега: 10 захтева за покретање прекршајног поступка за 19 одговорних лица и 10 пријава за привредни преступ за 66 одговорних лица.

У дискусији су учествовали Розалија Екрес и Светлана Милијић, чија су излагања тонски снимана.

\* \* \*

**Заједнички јединствени претрес о тачкама 3. и 4. дневног реда:** Разматрање Извештаја Пододбора о разматрању секторских извештаја ДРИ у 2022. години, и то: Сектор број 3 и Сектор број 4

С обзиром да се на седници Пододбора нису стекли услови за одлучивање прописани чланом 80. Пословника Народне скупштине, Пододбор је предложио Одбору да прихвати разматране извештаје о ревизијама секторских извештаја Државне ревизорске институције у 2022. години, Сектор број 3 и Сектор број 4, са препорукама Државне ревизорске институције.

Дискусије по овим тачкама дневног реда није било.

На основу члана 55. Пословника Народне скупштине, Одбор за финансије, републички буџет и контролу трошења јавних средстава је, једногласно,(9 гласова за) одлучио да подносе

И З В Е Ш Т А Ј

Одбор за финансије, републички буџет и контролу трошења јавних средстава, размотрио је и прихватио секторске извештаје Државне ревизорске институције у 2022. години – Сектор броj 3, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2022. години – Сектор број 3.

На основу члана 55. Пословника Народне скупштине, Одбор за финансије, републички буџет и контролу трошења јавних средстава је, једногласно,(9 гласова за) одлучио да подносе

И З В Е Ш Т А Ј

Одбор за финансије, републички буџет и контролу трошења јавних средстава, размотрио је и прихватио секторске извештаје Државне ревизорске институције у 2022. години – Сектор броj 4, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2022. години – Сектор број 4.

**Пета тачка дневног реда: Доношење Одлуке о организовању јавног слушања**

На основу члана 84. Пословника председник Одбора Верољуб Арсић је предложио да Одбор организује јавно слушање на тему: „Представљање Предлога закона о буџету Републике Србије за 2024. годину и Предлога закона о завршном рачуну буџета Републике Србије за 2022. годину“, које би се одржало 20. октобра 2023. године, са почетком у 13,00 часова, у Малој сали Дома Народне скупштине.

 На јавно слушање позивају се: чланови и заменици чланова Одбора за финансије, републички буџет и контролу трошења јавних средстава, председници посланичких група Народне скупштине, председници Одбора у Народној скупштини, представници Владе и надлежног министарстава, представници Народне банке Србије, представници Фискалног савета, представници Државне ревизорске институције као и других институција и организација у Србији, представници стручне јавности као и организација цивилног друштва.

На основу члана 84. Пословника Народне скупштине, Одбор за финансије, републички буџет и контролу трошења јавних средстава је једногласно (9 гласова за) донео Одлуку о органозовању јавног слушања.

Седница је завршена у 11,35 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић Верољуб Арсић